CELEX: 52018PC0259
Language: ro
Date: 2018-05-08
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 952/2013 de stabilire a Codului vamal al Uniunii

COMISIA EUROPEANĂ
            Bruxelles, 8.5.2018
            COM(2018) 259 final
            2018/0123(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 952/2013 de stabilire a Codului vamal al Uniunii 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               În urma intrării în vigoare, în luna mai 2016, a noilor dispoziții de fond din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  1
                (denumit în continuare „CVU”), procesul de consultare periodică cu statele membre și agenții economici a condus la identificarea unor erori și a unor anomalii tehnice care trebuie corectate pentru a asigura securitatea și coerența juridică. Prin urmare, Comisia Europeană a elaborat prezenta propunere de modificare a CVU în vederea corectării acestor erori tehnice și omisiuni, inclusiv în vederea alinierii Codului vamal al Uniunii la un acord internațional care nu era în vigoare la momentul adoptării CVU, și anume la Acordul economic și comercial cuprinzător Canada-UE (denumit în continuare „CETA”). Propunerea urmărește totodată să răspundă unei cereri din partea Italiei, de a include comuna Campione d’Italia și apele italiene ale lacului Lugano în teritoriul vamal al UE.
            
            
               •Coerența cu dispozițiile deja existente în domeniul de politică vizat
            
            
               
                  Propunerea vizează asigurarea aplicării adecvate a Regulamentului (UE) nr. 952/2013, care este pe deplin coerent cu politicile și obiectivele existente relevante pentru comerțul cu mărfuri introduse pe teritoriul vamal al Uniunii sau scoase de pe acesta. 
               
            
            
               •Coerența cu alte domenii de politică ale Uniunii
            
            
               Propunerea urmărește să asigure că CVU este aliniat la acordurile comerciale internaționale semnate de UE. Elementul din propunere care vizează includerea comunei Campione d’Italia și a apelor italiene ale lacului Lugano în teritoriul vamal al Uniunii este legat de modificările aduse în paralel Directivelor 2008/118/CE (Directiva privind accizele) și 2006/112/CE (Directiva TVA). Aceste modificări ar trebui să se aplice toate de la aceeași dată, și anume de la 1 ianuarie 2019.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Articolele 33, 114 și 207 din Tratatul privind funcționarea Uniunii Europene (TFUE) reprezintă temeiul juridic.
            
            
               •Subsidiaritatea (în cazul competențelor neexclusive) 
            
            
               
                  Propunerea intră în sfera de competență exclusivă a UE în conformitate cu articolul 3 alineatul (1) literele (a) și (e) din TFUE. Statele membre nu pot acționa individual în acest domeniu.
               
            
            
               •Proporționalitatea
            
            
               Propunerea nu atrage după sine nicio altă modificare la nivel de politici în plus față de actul legislativ pe care urmărește să îl modifice; ea modifică o serie de dispoziții ale respectivului act legislativ pentru a asigura aplicarea corespunzătoare a altor dispoziții din același regulament, pentru a alinia regulamentul la un acord internațional care a intrat în vigoare după adoptarea regulamentului respectiv și pentru a răspunde unei cereri specifice, cu efect limitat, a unui stat membru. 
            
            
               •Alegerea instrumentului
            
            
               
                  Întrucât codul este un act juridic al UE, acesta nu poate fi modificat decât printr-un act legislativ echivalent. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
         
         
            
               Această modificare nu schimbă fondul Regulamentului (UE) nr. 952/2013, așa încât este încă valabilă consultarea cu părțile interesate care a avut loc înainte de adoptarea regulamentului menționat.
            
            
               Totodată, modificările în cauză au fost discutate cu statele membre și cu reprezentanții sectorului comercial în cadrul unor reuniuni comune ale Grupului de experți în chestiuni vamale și ale Grupului de contact pentru comerț, în cadrul cărora s-a ajuns la un consens pe fondul prezentului text. Comisia a consultat publicul larg cu privire la propunere prin intermediul unei foi de parcurs publicate pe portalul pentru o mai bună legiferare „Spuneți-vă părerea” și a luat act de reacțiile primite. 
            
            
               •Evaluarea impactului
            
            
               Prezenta inițiativă nu necesită efectuarea unei evaluări a impactului, deoarece nu vizează o alegere politică. Ea presupune doar efectuarea unor corecturi la CVU cu scopul i) de a modifica anumite aspecte tehnice și anomalii care au apărut în primii doi ani de punere în aplicare a codului și ii) de a răspunde unei cereri din partea unui stat membru ca două părți ale teritoriului său, excluse până în prezent, să fie incluse în cuprinsul teritoriului vamal al UE. Inițiativa asigură totodată coerența cu alte dispoziții din Regulamentul (UE) nr. 952/2013, care este, la rândul său, o reformare a Regulamentului (CE) nr. 450/2008, pentru care Comisia a realizat o evaluare a impactului. 
            
            
               •Caracterul adecvat al reglementărilor și simplificarea
            
            
               Propunerea contribuie la realizarea obiectivelor CVU. Ea aduce câteva modificări tehnice codului pentru a se asigura că acesta își atinge cu succes obiectivele de îmbunătățire a competitivității întreprinderilor europene, oferind totodată o protecție sporită a intereselor financiare și economice ale Uniunii și ale statelor membre, precum și a siguranței și securității consumatorilor din UE. 
            
            
               4.IMPLICAȚIILE BUGETARE
            
            
               
                  Modificările propuse nu au nicio implicație bugetară directă, însă vor ajuta la atingerea obiectivelor Uniunii în domeniul vamal, inclusiv la colectarea resurselor proprii și la facilitarea comerțului.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               Până în 2021, Comisia va efectua o evaluare intermediară a cadrului juridic al CVU și a sistemelor electronice implementate până la data respectivă. De asemenea, după 2025, Comisia va lansa o verificare mai cuprinzătoare a adecvării, după ce toate sistemele electronice aferente CVU vor fi funcționale, pentru a stabili dacă există lacune sau erori în cod care trebuie abordate într-o propunere de modificare mai extinsă. Având în vedere actuala etapă de tranziție a CVU și aceste planuri de evaluări viitoare, nu se consideră necesară efectuarea unei evaluări cu privire la prezenta propunere specifică.
            
            
               •Explicația detaliată a dispozițiilor specifice ale propunerii
            
            
               Propunerea include modificări ale următoarelor dispoziții din CVU:
            
            
               ·Articolul 4, care prevede definiția teritoriului vamal al UE, ar trebui modificat ca urmare a unei cereri din partea Italiei de includere a comunei italiene Campione d’Italia și a apelor italiene ale lacului Lugano în cuprinsul acestui teritoriu. Situarea geografică a celor două teritorii ca enclave italiene pe teritoriul Elveției a justificat în trecut excluderea lor din teritoriul vamal al UE, însă Italia consideră că această excludere nu mai este necesară, îndeosebi deoarece, în caz contrar, Elveția dorește în prezent să le includă în teritoriului său vamal. Se propune ca această modificare să se aplice de la 1 ianuarie 2019.
            
            
               ·Articolul 34 alineatul (9), care permite, în anumite condiții, utilizarea prelungită a deciziilor referitoare la informațiile tarifare obligatorii (deciziile ITO) care încetează să mai fie valabile sau care sunt revocate, ar trebui modificat astfel încât să se acorde posibilitatea utilizării prelungite și în situațiile care fac obiectul articolului 34 alineatul (5) din CVU, și anume în situațiile în care decizia ITO a fost revocată deoarece nu este conformă cu legislația vamală sau deoarece condițiile prevăzute pentru emiterea deciziei ITO nu au fost sau nu mai sunt îndeplinite (de exemplu, ca urmare a unor negocieri bilaterale dintre două state membre sau a unor îndrumări cu privire la clasificare adoptate la nivelul Uniunii).
            
            
               ·La articolul 124 litera (h), ar trebui modificat punctul (i) pentru a se adăuga depozitarea temporară la lista cazurilor în care o datorie vamală (care ia naștere din cauza neîndeplinirii formalităților vamale) poate fi stinsă dacă nu au existat consecințe negative semnificative, nici o tentativă de fraudă, iar situația a fost regularizată ulterior. Actuala excludere a depozitării temporare este o simplă omisiune cauzată de faptul că nu se consideră că depozitarea temporară este un regim vamal. Ar trebui modificată și delegarea corespunzătoare a competențelor către Comisie în vederea completării dispoziției respective, astfel încât această delegare de competențe să includă depozitarea temporară.
            
            
               ·La articolul 129 alineatul (2), litera (b) ar trebui modificată pentru a se clarifica faptul că, în cazul în care autoritățile vamale trebuie să invalideze o declarație sumară de intrare deoarece mărfurile neunionale care fac obiectul declarației nu sunt introduse pe teritoriul vamal, invalidarea trebuie să aibă loc după trecerea a 200 de zile de la depunerea declarației, și nu „în termen de” 200 de zile. Cele 200 de zile au fost prevăzute drept perioadă în care declaranții trebuie să prezinte mărfurile în vamă în urma depunerii declarației. 
            
            
               ·La articolul 139, alineatul (5) ar trebui modificat pentru a se clarifica faptul că, în toate cazurile în care operatorii economici sau transportatorii mărfurilor nu au prezentat informații prealabile sosirii referitoare la mărfurile neunionale (sub formă de „declarații sumare de intrare”) înainte de sosirea efectivă a mărfurilor și de prezentarea acestora în vamă, declarațiile vamale sau declarațiile de depozitare temporară trebuie să conțină datele care ar fi fost incluse în declarațiile sumare de intrare.
            
            
               ·La articolul 146 alineatul (2), litera (b) ar trebui modificată pentru a se clarifica faptul că, în cazul în care autoritățile vamale trebuie să invalideze o declarație de depozitare temporară din cauza neprezentării mărfurilor în cauză, invalidarea trebuie să aibă loc după trecerea a 30 de zile de la depunerea declarației, și nu „în termen de” 30 de zile. Cele 30 de zile au fost prevăzute drept perioadă în care declaranții trebuie să prezinte mărfurile în vamă în urma depunerii declarației. 
            
            
               ·Ar trebui propus un nou articol 260a pentru a se acorda o scutire totală de taxe la import mărfurilor care nu pot beneficia de scutirea totală prevăzută la articolul 260, dar care au fost reparate sau modificate sub regimul de perfecționare pasivă într-o țară cu care Uniunea a încheiat un acord preferențial (cum ar fi Acordul CETA cu Canada) care prevede o astfel de scutire.
            
         
         
            
               ·La articolul 272 alineatul (2) și la articolul 275 alineatul (2), litera (b) ar trebui modificată pentru a se clarifica faptul că, în cazul în care autoritățile vamale trebuie să invalideze o declarație sumară de ieșire sau o notificare de reexport din cauza neexportării mărfurilor în cauză, invalidarea trebuie să aibă loc după trecerea a 150 de zile de la prezentarea declarației sau a notificării, și nu „în termen de” 150 de zile. Perioada de 150 de zile a fost prevăzută ca fiind termenul în care declaranții trebuie să scoată mărfurile de pe teritoriul vamal al UE înainte de a li se invalida declarația sau notificarea.
            
            
               2018/0123 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 952/2013 de stabilire a Codului vamal al Uniunii 
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolele 33, 114 și 207, 
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European, 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) nr. 952/2013 al Parlamentului European și al Consiliului
                  2
                instituie Codul vamal al Uniunii (denumit în continuare „codul”) și stabilește normele și procedurile generale aplicabile mărfurilor introduse pe teritoriul vamal al Uniunii sau scoase de pe acesta.
            
            
               (2)Comuna italiană Campione d’Italia, o enclavă italiană pe teritoriul Elveției, și apele italiene ale lacului Lugano ar trebui incluse în teritoriul vamal al Uniunii, deoarece nu mai sunt valabile motivele care au justificat în trecut excluderea acestor teritorii, precum izolarea lor și dezavantajele lor economice. Din aceleași motive, aceste teritorii ar trebui să fie incluse în regimul general al accizelor, continuând să fie excluse însă din sistemul comun al taxei pe valoarea adăugată. Pentru a se asigura că toate modificările menționate se aplică în mod consecvent în același moment, includerea acestor teritorii în teritoriul vamal al Uniunii ar trebui să se aplice de la 1 ianuarie 2019. 
            
            
               (3)Codul ar trebui modificat pentru a se clarifica faptul că titularul unei decizii referitoare la informațiile tarifare obligatorii (o decizie ITO) poate utiliza respectiva decizie pe o perioadă de până la șase luni de la revocarea acesteia dacă motivul revocării este faptul că decizia nu este conformă cu legislația vamală sau că nu au fost ori nu mai sunt îndeplinite condițiile prevăzute pentru emiterea respectivei decizii. 
            
            
               (4)Depozitarea temporară ar trebui adăugată la lista formalităților vamale vizate de dispoziția care stinge o datorie ce ia naștere prin nerespectare în cazurile în care nu au existat consecințe negative semnificative, nici o tentativă de fraudă, iar situația a fost regularizată ulterior. În scopul stingerii datoriei în cazurile respective, depozitarea temporară nu ar trebui tratată altfel decât un regim vamal. Ar trebui modificată și delegarea corespunzătoare a competențelor către Comisie în vederea completării dispoziției respective, astfel încât această delegare de competențe să includă depozitarea temporară.
            
            
               (5)În cazul în care autoritățile vamale trebuie să invalideze o declarație sumară de intrare deoarece mărfurile care fac obiectul declarației nu au fost introduse pe teritoriul vamal al Uniunii, declarația sumară de intrare ar trebui să fie invalidată fără întârziere la 200 de zile de la depunerea declarației, și nu în termen de 200 de zile, dat fiind că acesta este termenul în care mărfurile trebuie introduse pe teritoriul vamal al Uniunii.
            
            
               (6)Pentru a permite autorităților vamale să efectueze o analiză adecvată a riscurilor și controale corespunzătoare bazate pe analiza riscurilor, este necesar să se asigure că operatorii economici furnizează acestor autorități date prealabile sosirii referitoare la mărfurile neunionale, sub forma unei declarații sumare de intrare. Atunci când nu s-a depus declarația sumară de intrare înainte de sosirea mărfurilor și nu s-a făcut derogare de la obligația de a depune această declarație, operatorii economici ar trebui să prezinte, în declarațiile lor vamale sau în declarațiile de depozitare temporară, datele în mod normal cuprinse în declarațiile sumare de intrare. În acest scop, ar trebui oferită posibilitatea de a depune o declarație vamală sau o declarație de depozitare temporară în loc de o declarație sumară de intrare numai în cazul în care autoritățile vamale cărora li se prezintă mărfurile permit o astfel de posibilitate. În cazul în care autoritățile vamale trebuie să invalideze o declarație de depozitare temporară deoarece mărfurile care fac obiectul declarației nu au fost prezentate în vamă, declarația ar trebui invalidată fără întârziere la 30 de zile de la depunerea acesteia, și nu în termen de 30 de zile, dat fiind că acesta este termenul în care trebuie prezentate mărfurile în vamă.
            
            
               (7)Ar trebui să se ofere o scutire totală de taxe la import în cazul mărfurilor care au fost reparate sau modificate sub regimul de perfecționare pasivă într-o țară sau pe un teritoriu cu care Uniunea a încheiat un acord preferențial ce prevede o astfel de scutire, astfel încât să se asigure că Uniunea își respectă angajamentele internaționale în acest sens. Acordurile preferențiale care prevăd respectiva scutire nu impun ca scutirea să se aplice în cazul importului de produse reparate sau modificate obținute din mărfuri echivalente sau al importului de produse de înlocuire în cadrul sistemului de schimb standard. Scutirea de taxe nu ar trebui așadar să se aplice acestor mărfuri și produse.
            
            
               (8)În cazul în care autoritățile vamale trebuie să invalideze o declarație sumară de ieșire sau o notificare de reexport deoarece mărfurile în cauză nu au fost scoase de pe teritoriul vamal al Uniunii, declarația sau notificarea respectivă ar trebui invalidată fără întârziere la 150 de zile de la depunerea ei, și nu în termen de 150 de zile, dat fiind că acesta este termenul în care mărfurile trebuie scoase de pe teritoriul vamal al Uniunii.
            
         
         
            
               (9)Potrivit principiului proporționalității, pentru atingerea obiectivelor de bază de a permite uniunii vamale să funcționeze în mod eficace și de a implementa politica comercială comună, este necesar și adecvat să se remedieze o serie de probleme tehnice care au fost identificate în cursul punerii în aplicare a codului, să se includă două teritorii ale unui stat membru în cuprinsul teritoriului vamal al Uniunii și să se alinieze codul la un acord internațional care nu era în vigoare la data adoptării sale. Prezentul regulament nu depășește ceea ce este necesar pentru realizarea obiectivelor urmărite, în conformitate cu articolul 5 alineatul (4) din Tratatul privind Uniunea Europeană.
            
            
               (10)Prin urmare, Regulamentul (UE) nr. 952/2013 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) nr. 952/2013 se modifică după cum urmează: 
            
            
               (1)La articolul 4 alineatul (1), a douăsprezecea liniuță se înlocuiește cu următorul text:
            
            
               „— teritoriul Republicii Italiene, cu excepția municipalității Livigno;”.
            
            
               (2)la articolul 34 alineatul (9), primul paragraf se înlocuiește cu următorul text: 
            
            
               „(9) În cazul în care o decizie ITO sau IOO încetează să mai fie valabilă în conformitate cu alineatul (1) litera (b) sau cu alineatul (2) sau este revocată în conformitate cu alineatul (5), (7) sau (8), decizia ITO sau IOO în cauză mai poate fi utilizată pentru contracte ferme și definitive bazate pe decizia respectivă și încheiate înainte de încetarea valabilității sau de revocare. Această utilizare prelungită nu se aplică în cazul adoptării unei decizii IOO pentru mărfuri destinate exportului.”.
            
            
               (3)La articolul 124 alineatul (1) litera (h), punctul (i) se înlocuiește cu următorul text:
            
            
               „(i) nerespectarea care a dus la nașterea datoriei vamale nu a avut consecințe semnificative asupra funcționării corecte a depozitării temporare sau a regimului vamal în cauză și nu a constituit o tentativă de fraudă;”.
            
            
               (4)Articolul 126 se înlocuiește cu următorul text: 
            
            
               „Articolul 126
            
            
               Delegarea de competențe
            
            
               Comisia este împuternicită să adopte acte delegate în conformitate cu articolul 284 pentru a stabili lista nerespectărilor care nu au consecințe semnificative asupra funcționării corecte a depozitării temporare sau a regimului vamal în cauză și pentru a completa articolul 124 alineatul (1) litera (h) punctul (i).”.
            
            
               (5)La articolul 129, alineatul (2) se înlocuiește cu următorul text:
            
            
               „(2) În situația în care mărfurile pentru care s-a depus o declarație sumară de intrare nu sunt introduse pe teritoriul vamal al Uniunii, autoritățile vamale invalidează fără întârziere respectiva declarație în oricare dintre următoarele cazuri: 
            
            
               (a) la solicitarea declarantului; 
            
            
               (b) dacă au trecut 200 de zile de la depunerea declarației.”.
            
            
               (6)La articolul 139, alineatul (5) se înlocuiește cu următorul text:
            
         
         
            
               „(5) Atunci când pentru mărfuri neunionale prezentate în vamă nu s-a depus o declarație sumară de intrare și cu excepția cazului în care s-a acordat o derogare de la obligația de depunere a unei astfel de declarații, una dintre persoanele menționate la articolul 127 alineatul (4) depune imediat, fără a aduce atingere articolului 127 alineatul (6), o astfel de declarație sau, dacă autoritățile vamale permit, depune în schimb o declarație vamală sau o declarație de depozitare temporară. În situația în care, în aceste împrejurări, se depune o declarație vamală sau o declarație de depozitare temporară, respectiva declarație trebuie să cuprindă cel puțin datele necesare pentru o declarație sumară de intrare.”.
            
            
               (7)La articolul 146, alineatul (2) se înlocuiește cu următorul text:
            
            
               „(2) În cazul în care mărfurile pentru care a fost depusă o declarație de depozitare temporară nu sunt prezentate în vamă, autoritățile vamale invalidează fără întârziere respectiva declarație în oricare dintre următoarele cazuri: 
            
            
               (a) la solicitarea declarantului; 
            
            
               (b) dacă au trecut 30 de zile de la depunerea declarației.”.
            
            
               (8)Se introduce următorul articol:
            
            
               „Articolul 260a
            
            
               Mărfuri reparate sau modificate în cadrul acordurilor dintre Uniune și țări terțe
            
            
               (1)
                     Se acordă o scutire totală de taxe la import în cazul produselor transformate rezultate din mărfuri plasate sub regimul de perfecționare pasivă în cazul în care se stabilește, în mod satisfăcător pentru autoritățile vamale, că: 
            
            
               (a) mărfurile au fost reparate sau modificate într-o țară sau pe un teritoriu din afara teritoriului vamal al Uniunii cu care Uniunea a încheiat un acord care prevede acordarea unei astfel de scutiri și 
            
            
               (b) sunt îndeplinite condițiile de acordare a scutirii prevăzute în acordul menționat la litera (a).
            
            
               (2)
                     Alineatul (1) nu se aplică în cazul produselor prelucrate care rezultă din mărfuri echivalente menționate la articolul 223 și nici în cazul produselor de înlocuire menționate la articolele 261 și 262.”.
            
            
               (9)La articolul 272, alineatul (2) se înlocuiește cu următorul text:
            
            
               „(2) În situația în care mărfurile pentru care s-a depus o declarație sumară de ieșire nu sunt scoase de pe teritoriul vamal al Uniunii, autoritățile vamale invalidează fără întârziere declarația în oricare dintre următoarele cazuri: 
            
            
               (a) la solicitarea declarantului; 
            
            
               (b) dacă au trecut 150 de zile de la depunerea declarației.”.
            
            
               (10)La articolul 275, alineatul (2) se înlocuiește cu următorul text:
            
            
               „(2) În situația în care mărfurile pentru care s-a depus o notificare de reexport nu sunt scoase de pe teritoriul vamal al Uniunii, autoritățile vamale invalidează fără întârziere respectiva notificare în oricare dintre următoarele cazuri: 
            
            
               (a) la solicitarea declarantului; 
            
            
               (b) dacă au trecut 150 de zile de la depunerea notificării.”.
            
         
         
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Articolul 1 punctul 1 se aplică de la 1 ianuarie 2019.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        JO L 269, 10.10.2013, p. 1.
               
               
                  
                     (2)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).